Stanovisko Európskeho výboru regiónov – Európske misie

(2022/C 301/05)

Spravodajca: Markku Markkula (FI/EĽS), predseda regiónu Helsinki Referenčný dokument: Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o európskych misiách COM(2021) 609 final

POLITICKÉ ODPORÚČANIA

EURÓPSKY VÝBOR REGIÓNOV (VR)

1. víta misie EÚ ako koordinované úsilie Európskej komisie spojiť potrebné zdroje, pokiaľ ide o programy financovania, politiky a predpisy, ako aj ďalšie činnosti na mobilizáciu a zapojenie verejných a súkromných aktérov s cieľom spoločne dosiahnuť skutočný a trvalý vplyv, ktorý zaistí v spoločnosti väčšie prijatie nových riešení a prístupov. Zdôrazňuje, že je potrebný inkluzívny prístup, vďaka ktorému by sa misie EÚ spolu s celoúnijnou politikou súdržnosti a všetkými ostatnými finančnými nástrojmi EÚ mali využívať na podporu územnej súdržnosti a dosiahnutie cieľov udržateľného rozvoja;

2. zdôrazňuje ( 1 ) , že vzhľadom na Konferenciu o budúcnosti Európy sú európske misie ako nový a zásadný nástroj na riešenie pálčivých spoločenských problémov skutočnou skúškou vplyvu a dôveryhodnosti EÚ. Musia mať širokú legitimitu a akceptáciu. Ako zdôraznila Európska komisia, mestá a regióny spolu so všetkými zainteresovanými stranami a občanmi zohrávajú pri plnení ambicióznych cieľov európskych misií kľúčovú úlohu;

3. opakovane podporuje ( 2 ) vykonávanie misií EÚ ako odvážnych krokov na riešenie spoločenských výziev a zdôrazňuje, že je potrebný účinný systém viacúrovňového riadenia, ktorý bude prepájať misie EÚ s miestnymi a regionálnymi rozvojovými stratégiami, stratégiami pre inteligentnú špecializáciu, opatreniami na obnovu po pandémii COVID-19 a financovaním inovácií prostredníctvom štrukturálnych fondov;

4. naliehavo vyzýva kľúčových činiteľov s rozhodovacou právomocou v EÚ a členských štátoch, aby rýchlo a rozhodne reagovali na situáciu na Ukrajine, a to aj pri spúštaní misií EÚ, najmä misie zameranej na mestá (City Mission). Kritériá financovania z prostriedkov nástroja NextGenerationEU a iných verejných zdrojov financovania musia byť flexibilne zamerané na to, aby sa časť činností v rámci misie zameranej na mestá využila na vytvorenie európskych diaľnic energetickej transformácie. Tie by mali podporovať verejno-súkromný výskum pri vývoji nových riešení energetických systémov. Najmä mestá a iní verejní aktéri môžu spolu s podnikmi využívať inovatívne verejné obstarávanie na urýchlenie zavádzania obnoviteľných zdrojov energie a vytváranie udržateľných, inovatívnych energetických riešení s cieľom nahradiť fosílne palivá, ktoré krajiny EÚ v súčasnosti nakupujú od Ruska;

5. víta skutočnosť, že v oznámení o európskych misiách ( 3 ) sa náležite uznáva význam miestnych a regionálnych samospráv pri vykonávaní európskych misií, ale aj vo fáze ich navrhovania a komunikácie;

6. zdôrazňuje, že vzhľadom na spoluvytváranie poznatkov a know-how sa pri realizácii misií EÚ musí vychádzať z každodennej práce zameranej na rozvoj a obnovu postupov miest a regiónov. Vybudujú sa tým systematické synergie s politikou súdržnosti EÚ, využívaním štrukturálnych fondov a iných špecializovaných nástrojov. Zároveň sa v celosvetovom meradle ukáže potenciál regiónov a miestnych komunít a úloha obcí pri uskutočňovaní cielených zmien;

Misie EÚ ako ambiciózny nový nástroj na riešenie veľkých spoločenských výziev

7. uznáva, že misie EÚ majú byť „nový“ a „životaschopný“ nástroj, ako to uviedla Európska komisia poukazujúc na to, že ponúkajú nový spôsob, ako konkrétne riešiť niektoré z našich najväčších výziev a dosiahnuť do roku 2030 reálne výsledky a hmatateľný vplyv vďaka novej úlohe výskumu a inovácie v kombinácii s novými formami riadenia a spolupráce, ako aj vďaka zapojeniu občanov ( 4 )

8. pripomína, že v rámci každej misie EÚ by sa mal vymedziť jasný plán a vytvoriť nový systémový prístup založený na viacúrovňovom riadení a metodika pre experimentovanie, vytváranie prototypov, monitorovanie a rozširovanie činností na všetkých úrovniach správy. Osobitnú pozornosť treba venovať vytváraniu portfólií činností na úrovni EÚ, ako aj na regionálnej a miestnej úrovni a ich účinnému šíreniu vo všetkých fázach plánovania a vykonávania. To si vyžaduje zapojenie a angažovanosť miestnych a regionálnych samospráv a partnerstvá pri výmene účinných inovatívnych skúseností v oblasti správy;

9. zdôrazňuje, že je potrebné prideliť miestnej a regionálnej úrovni finančné prostriedky na misie EÚ, aby sa spoločne našli neštandardné prelomové spôsoby, ako vyriešiť mnohé patové situácie, ktoré príliš často bránia primeranému pokroku pri hľadaní nových riešení a dosahovaní vplyvu. Vyžaduje si to nové európske partnerstvá založené na miestnych a regionálnych záujmoch vymedzených v stratégiách pre inteligentnú špecializáciu. Misie EÚ by sa mali využívať skúsenosti, ktoré VR a Spoločné výskumné centrum (JRC) získajú v rámci svojho spoločného pilotného projektu „Partnerstvá pre regionálne inovácie“;

10. nabáda na to, aby sa v misiách EÚ zdôrazňoval pokrok v úsilí o ľudský rozmer a zameranie na človeka, pričom hnacou silou zmien pri dosahovaní ambicióznych cieľov misií EÚ by mala byť udržateľnosť vo všetkých jej rozmeroch – ekologickom, hospodárskom, sociálnom a kultúrnom. Kvalitu života možno zvýšiť len vedomou spoluprácou v rámci zložitých entít. V tejto súvislosti musíme nájsť lepšiu rovnováhu medzi hmotným a nehmotným blahobytom v Európe a na celom svete. Život na tejto planéte je možný vďaka prírode. Musíme rešpektovať závislosť ľudstva od prírody;

11. zdôrazňuje, že misie EÚ musia spoluvytvárať nové spôsoby fungovania. Vývoj si vyžaduje, aby všetci aktéri získavali nové zručnosti integrovaním technológií a výskumu s prístupom zameraným na človeka, pričom by mali presadzovať spoločné procesy zelenej a digitálnej transformácie a zabezpečiť prístup k potrebným zdrojom. Tieto požiadavky majú zásadný význam pri vytváraní dobre fungujúcich regionálnych a miestnych ekosystémov v oblasti výskumu, vývoja a inovácií, ktoré budujú nové inovatívne vedomostné mosty spájajúce špičkových európskych tvorcov poznatkov s regionálnymi a miestnymi živými laboratóriami a inými experimentálnymi centrami, ako aj pri demonštračných činnostiach, ako sú tzv. majáky. S ich pomocou môžu všetky mestá a regióny vytvárať procesy referenčného učenia a partnerské kontakty, aby sa využili koncepcie a riešenia priekopníkov v oblasti inteligentných a udržateľných postupov;

12. poukazuje na to, že regionálne a miestne samosprávy, predvídanie a zvyšovanie investícií do výskumu, vývoja a inovácií sú základnými kameňmi portfólií misií EÚ, ktoré pozostávajú z profesionálne organizovaných činností na európskej, národnej, regionálnej a miestnej úrovni. Koordinácia činností v rámci misií EÚ posilňuje spoluprácu, motiváciu a schopnosti – inými slovami konkurencieschopnosť – tým, že sa spoločne vytvárajú nové portfóliá a opatrenia. Táto koordinácia zahŕňa mnoho paralelných krokov a činností v rámci viacúrovňového riadenia naprieč rozdielnymi systémami. Je potrebné využívať verejné aj súkromné finančné nástroje a musí sa poskytovať podpora najmä menej rozvinutým regiónom s cieľom povzbudiť všetky regióny, aby zlepšili svoje systémy v oblasti výskumu, vývoja a inovácie a prispeli k realizácii misií EÚ;

13. pripomína, že opierajúc sa o svoje skúsenosti prostredníctvom svojich šiestich komisií a kampaní, ako je Zelená dohoda na miestnej úrovni a Podnikateľský región roka (EER), môže pomôcť pri vykonávaní misií EÚ, a upozorňuje, že predstavuje prirodzenú platformu pre spoluprácu s verejným i súkromným sektorom, priemyslom a službami, ako aj s občanmi;

Úloha miest a regiónov v misiách EÚ

14. v súlade so spoločným akčným plánom, ktorý v roku 2020 podpísali komisárka Marija Gabriel a VR, zdôrazňuje, že je spolu s členskými štátmi a európskymi regiónmi a mestami pripravený zohrávať aktívnu úlohu pri spoluvytváraní systému viacúrovňového riadenia, ktorý umožní dosiahnuť ciele misií EÚ. Opatrenia na zabezpečenie potrebného vývoja budú založené na miestne zameraných regionálnych inovačných ekosystémoch a stratégiách pre inteligentnú špecializáciu (S3/S4);

15. môže ovplyvniť celkové postupy misií EÚ, informovať subjekty s rozhodovacou právomocou, mobilizovať regióny a mestá, aby sa rôznymi spôsobmi stali aktívnymi prispievateľmi, atď. Plány misií EÚ majú výrazný regionálny a miestny rozmer a vykonávacie mechanizmy zahŕňajú návrhy, v ktorých sú v centre pozornosti regióny a mestá a ich výskumné, vývojové a inovačné ekosystémy. VR teda môže vo veľkom rozsahu spolupracovať so všetkými partnermi, a zabezpečiť tak želaný účinok tohto nového politického nástroja pôsobiaceho zdola nahor;

16. v snahe zabezpečiť, že regionálna a miestna úroveň budú podporovať misie EÚ, je ochotný pomôcť zapojiť čo najviac miest a regiónov pomocou všetkých svojich komisií, ktoré sa zaoberajú jednotlivými témami týchto misií, a to: a) zavádzaním informačných kampaní, priameho dialógu a ďalších spoločných otvorených a interaktívnych spôsobov zapojenia zameraných na rôzne skupiny vrátane detí do 18 rokov; b) nabádaním priekopníckych komunít, aby sa zapojili do testovania inovatívnych riešení v reálnych podmienkach; c) zabezpečením, aby predvádzacie komunity prispievali k rozsiahlemu zavádzaniu inovatívnych riešení a k šíreniu najlepších riešení pre celoeurópske použitie; d) zabezpečením, aby činnosti súvisiace s realizáciou misií do veľkej miery zohľadňovali európsku rozmanitosť regiónov s ich početnými komunitami zainteresovaných strán a občanmi;

17. vyzýva členské štáty, aby podporovali vykonávanie misií EÚ vytváraním synergií s národnými a regionálnymi programami a uľahčovaním prístupu k financovaniu zo zdrojov EÚ a členských štátov;

18. dôrazne žiada zabezpečiť, aby všetky mestské a vidiecke oblasti a všetky regióny (najlepšie, priemerné, ale aj tie zaostávajúce) mali dostatok kapacít a schopností inovovať vo svojich komunitách a boli podporované zodpovedajúcimi vzdelávacími procesmi, ktoré im umožnia fungovať aj ako platformy pre mnohostranných poskytovateľov služieb, ktorí pomáhajú iným, so zapojením všetkých skupín aktérov. Miestne a regionálne procesy tvorby hodnôt sa musia organizovať na úrovni účinných kolaboratívnych hodnotových reťazcov a hodnotových tokov, ktoré ďalej rozvíjajú ekosystémy;

19. zdôrazňuje, že ambiciózne ciele si ako kľúčový predpoklad vyžadujú, aby subjekty s rozhodovacou právomocou, štátni zamestnanci a odborníci v oblasti inovácií získali kompetencie na to, aby mohli pôsobiť ako aktéri zmien pri získavaní nových znalostí a schopností. Zásadný význam majú tieto tri procesy: a) operačné vzdelávacie procesy miest a regiónov so zameraním na začlenenie činností súvisiacich s misiami do iných miestnych činností, aby boli súčasťou bežného strategického a operačného rozhodovania; b) motivovanie a podpora podnikov, výskumných ústavov, univerzít, inštitúcií odborného vzdelávania a ich miestne zameraných a tematických ekosystémov, aby prispievali k spoluvytváraniu nových inovačných a priekopníckych riešení, a c) využívanie nových inkluzívnych metód pri inováciách. Prostriedky využívané v týchto procesoch by mali zahŕňať rozsiahle partnerstvá, inovatívne verejné obstarávanie, rýchle vytváranie prototypov a skúšanie nových riešení;

20. pripomína, že osvedčené procesy sú k dispozícii, ale vyžadujú si angažovanosť jednotlivých miest a regiónov a špecializovanú spoluprácu organizovanú tímami poverenými vykonávaním misií EÚ. Vyčlenením finančných prostriedkov na celoeurópske partnerstvá sa podporí zabezpečenie týchto dôležitých faktorov v mnohých európskych mestách a regiónoch. V tejto súvislosti môže zásadnú úlohu zohrávať niekoľko existujúcich nástrojov EÚ, napríklad JRC, program Interreg, iniciatívy spoločného programovania, Európsky inovačný a technologický inštitút (EIT) a jeho znalostné a inovačné spoločenstvá (ZIS);

21. zdôrazňuje, že je potrebné preskúmať všetky finančné nástroje EÚ na podporu činností misií EÚ, a to predovšetkým na miestnej a regionálnej úrovni. Finančné prostriedky z programu Horizont nie sú pre regióny a mestá ľahko dostupné a zatiaľ nie sú dostatočne zosúladené s novými strategickými cieľmi misií EÚ. Mnohé regióny majú značné ťažkosti získať financovanie vzhľadom na množstvo výziev, vysoko špecializované kritériá a zložité systémy. Napríklad majú problémy s financovaním zvyšovania úrovne zručností svojej pracovnej sily na urýchlenie zelenej transformácie, ktorá má pre misie EÚ zásadný význam. Bude preto potrebná revízia na zjednodušenie prístupu k finančným prostriedkom EÚ;

Usmernenia pre efektívnejšie vykonávanie misií EÚ

22. zdôrazňuje, že je potrebné pomáhať vytvárať dynamické partnerstvá medzi EÚ a demonštračnými mestami a regiónmi, pričom tieto partnerstvá majú zahŕňať čiastočne formalizované recipročné záväzky, avšak musia byť do určitej miery flexibilné, v snahe posilniť celoeurópsky vplyv významných úloh a činnosti rozptýlených demonštračných zariadení;

23. podporuje flexibilné uplatňovanie a vyzdvihuje aktívny koncepčný rozvoj zmlúv medzi mestami a regiónmi, ktoré sa navrhujú v plánoch vykonávania misií EÚ;

24. navrhuje vytvoriť značku misie EÚ pre tie mestá a regióny, ktoré sa stanú demonštračnými priekopníkmi a podporovateľmi európskej zelenej a digitálnej transformácie pri dosahovaní cieľov misie EÚ a rozširovaní výsledkov svojich inovačných riešení, a zároveň odporúča učiť sa z postupov, ktoré sa už používajú, napríklad v rámci Dohovoru primátorov a starostov;

25. navrhuje rôzne spôsoby využívania značky misie EÚ, aby sa zvýšila súčinnosť s inými relevantnými iniciatívami EÚ a ďalšími súvisiacimi iniciatívami a využívaním finančných nástrojov, ako sú Fond InvestEU, Mechanizmus na podporu obnovy a odolnosti, medziregionálne inovačné investície (I3), Interreg Europe, Nástroj na prepájanie Európy, Digitálna Európa, EU4Health, EIB a EIT. VR navrhuje vytvoriť celoeurópsky systém, prostredníctvom ktorého by EÚ aj členské štáty používali značku misie EÚ s cieľom zjednodušiť postupy podávania žiadostí. Značka by mala pomôcť získať prístup k finančným prostriedkom EÚ a členských štátov, aby sa podporili činnosti vyvíjané na miestnej a regionálnej úrovni v snahe dosiahnuť ambiciózne ciele misií EÚ a zároveň zlepšiť miestne a regionálne postupy;

26. poukazuje na to, že na miestnej a regionálnej úrovni môžu byť centrá EVP jedným z najúčinnejších nástrojov na zosúladenie regionálnych výskumných a inovačných stratégií a stratégií pre inteligentnú špecializáciu (S3/S4) s národnými a európskymi stratégiami, EVP, programom Horizont Európa a misiami EÚ. Centrá EVP tak môžu prispieť k vzniku štrukturujúcich projektov, ktoré obzvlášť napomáhajú misiám EÚ a mobilizujú rôzne zdroje financovania okolo nich, takže vždy, keď je to možné, by bolo užitočné prepojiť značku misií EÚ s centrami EVP;

27. pripomína, že je potrebné vytvoriť a využívať účinné postupy riadenia poznatkov v snahe uskutočňovať misie EÚ s využitím najlepších globálnych a regionálnych poznatkov a so zohľadnením etických kritérií novej internacionalizačnej stratégie Komisie pre výskum a inovácie. Na to, aby sa výsledky mohli zavádzať do praxe a rozširovať, treba zabezpečiť, aby program Horizont Európa a ďalšie nástroje boli dynamickejšie, pokiaľ ide o experimentovanie a vytváranie prototypov v reálnych podmienkach;

28. zdôrazňuje, že misie EÚ by sa mali vykonávať prostredníctvom otvoreného a participatívneho procesu, do ktorého by boli zapojené všetky príslušné zainteresované strany na miestnej, regionálnej, európskej a celosvetovej úrovni ( 5 ) . Pre úspešné vykonávanie misií bude rozhodujúce najmä zapojenie regiónov, lokalít a občanov. Preto by sa mal v rámci každej misie zabezpečiť priamy dialóg s týmito zainteresovanými stranami. VR je pripravený byť silným spojencom pri realizácii misií EÚ;

29. zdôrazňuje, že pokusy a demonštračné aktivity v rámci misií EÚ by sa mali zamerať na činnosti, ktoré posúvajú hranice vedy, vyžadujú si zvládnutie náročných technológií a kombinujú digitálne, fyzické, environmentálne a biologické inovácie, pričom je potrebné pravidelné prehodnocovanie a výmena výsledkov na najvyššej úrovni. Stratégie pre inteligentnú špecializáciu ako koncepcie regionálnej spolupráce s priemyslom a výskumom by mali mať v misiách EÚ dôležitú úlohu;

Výhľad a spoločenské inovácie, ktoré misie EÚ potrebujú a vytvárajú

30. opakuje, že výzvy sú zložité a k dispozícii je len časť potrebných vedeckých a technologických poznatkov. Ciele možno dosiahnuť pomocou rozsiahlych prognostických činností, zvýšením investícií do výskumu a vývoja, vytváraním prototypov v reálnych podmienkach, experimentovaním a rozširovaním výsledkov;

31. uznáva významný potenciál výskumu pre všetky druhy inovácií a riešenie veľkých spoločenských výziev. Očakáva preto, že politické rozhodovanie vo všeobecnosti bude lepšie podložené dôkazmi, bude viac podporovať výskum a bude zamerané na vytváranie priaznivých podmienok pre spoločenské inovácie a ich dostatočne rýchle zavádzanie do praxe a reálnych procesov;

32. pripomína, že ambiciózne ciele misií EÚ možno dosiahnuť len podporou účinného vzdelávania regionálnych a organizačných politických lídrov, manažérov, odborníkov a občanov. Koncepcie zamerané na európske mestá a regióny sa musia prispôsobiť regionálnej situácii prostredníctvom systematického rozvoja odbornosti zakotveného v miestnom praktickom vzdelávaní pre všetkých;

33. zdôrazňuje, že misie EÚ by sa mali zamerať na využívanie potenciálu nehmotných aktív a intelektuálneho kapitálu. Začlenenie týchto poznatkov do politického rozhodovania, najmä s cieľom vytvoriť inteligentné mestá zamerané na človeka, v ktorých sa dôraz kladie na udržateľnosť, môže prispieť k urýchleniu investícií do ľudského, štrukturálneho a vzťahového kapitálu a do výskumu, vývoja a inovácií vo všeobecnosti;

34. zdôrazňuje, že je dôležité začať konať na základe hlavných myšlienok európskej politiky v oblasti výskumu a vývoja a technológií uvedených v správe o strategickom výhľade EÚ za rok 2021 ( 6 ) , najmä: a) Nasledujúce desaťročia sa budú vyznačovať rastúcim prerozdelením svetovej moci, pričom jej geohospodárske ťažisko sa presunie smerom na východ. b) EÚ súťaží o vedúcu pozíciu pri určovaní noriem v celosvetovom meradle. c) EÚ si musí vytvoriť pevnejšiu pozíciu v oblasti vývoja a výroby inkluzívnych technológií novej generácie. d) Okrem špecifických technológií je hnacou silou transformácie hyperkonektivita. e) Pre dvojakú transformáciu EÚ sú nevyhnutné kritické suroviny. f) Digitálna suverenita EÚ bude závisieť od schopnosti uchovávať, extrahovať a spracúvať údaje a zároveň spĺňať požiadavky dôvery, bezpečnosti a základných práv. g) Je nevyhnutné podporovať strategickú autonómiu EÚ. h) Inteligentná kombinácia priemyselných, výskumných a obchodných politík s medzinárodnými partnerstvami by mohla zabezpečiť udržateľné a rôznorodé dodávky.

35. zdôrazňuje, že pri prechode na konkrétne opatrenia by sa mal vývoj technológií viac ako doteraz zosúladiť so sociálno-ekonomickým vývojom a mal by sa uskutočňovať v reálnych podmienkach, čím sa zabezpečí rýchle využitie a rozšírenie výsledkov;

36. navrhuje posilniť medziinštitucionálnu spoluprácu v EÚ v oblasti výhľadu, pri čom by osobitnú úlohu mali zohrávať JRC, Výskumná služba Európskeho parlamentu a VR. Taktiež navrhuje, aby sa na národnej, regionálnej a miestnej úrovni zvážilo organizovanie participatívnych aktivít v oblasti občianskej vedy pre širokú verejnosť a hlavne mládež, najmä pre študentov vysokých a stredných škôl, podnikateľov, a v záujme politického rozhodovania, pričom by sa zriadili výbory pre budúcnosť zamerané na výhľad a hodnotenie technológií;

Nový prístup misií EÚ k politike v oblasti technológií a výskumu a vývoja

37. zdôrazňuje, že spoločenská transformácia a zmena správania, ktoré podporujú ciele misie EÚ, musia byť inkluzívne a pozitívne, a to vďaka rozsiahlemu využívania prototypov a experimentovania ako metodickému prístupu;

38. pripomína, že v centre pozornosti misií EÚ je výskum a inovácia. Zložité spoločenské výzvy bude možné riešiť, len ak sa zvýšia investície do výskumu, vývoja a inovácie. Európsky výskumný priestor (EVP) a priemyselné štúdie jasne ukazujú ( 7 ) , že EÚ zaostáva za svojimi hlavnými svetovými konkurentmi, pokiaľ ide o intenzitu investícií podnikov do výskumu a vývoja, predovšetkým v odvetviach s vysokou technologickou náročnosťou i pri rozširovaní inovačných MSP, čo má negatívne účinky na produktivitu, vytváranie pracovných miest a konkurencieschopnosť;

39. súhlasí s cieľmi EVP ( 8 ) naštartovať obnovu Európy a podporiť jej zelenú, digitálnu a sociálnu transformáciu. Na to treba podporiť konkurencieschopnosť založenú na inovácii i technologickú suverenitu v kľúčových strategických oblastiach (napr. umelá inteligencia, robotika, kybernetická bezpečnosť, ekologický prístup k údajom, mikroelektronika, kvantová výpočtová technika, 5G, batérie novej generácie, energia z obnoviteľných zdrojov, vodíkové technológie, zastavané prostredia s nulovými emisiami, inteligentná mobilita atď.) v súlade s modelom otvorenej strategickej autonómie;

40. požaduje, aby politiky uhlíkovej neutrality založené na dopyte zahŕňali uhlíkovú stopu aj opatrenia na zmenšenie uhlíkovej stopy ako kritériá udržateľného verejného obstarávania. Okrem uhlíkovej stopy poukazuje VR na význam opatrení na zmenšenie uhlíkovej stopy ako nového prístupu k vytváraniu a výpočtu dosahu na klímu prostredníctvom preukázania pozitívneho vplyvu výrobkov a služieb šetrných ku klíme ( 9 )

41. podporuje priemyselné opatrenia v oblasti výskumu, vývoja a inovácie na zníženie uhlíkovej stopy pri vytváraní nových rozšírených výrobkov, systémov a iných inovačných riešení, ktoré zohrávajú zásadnú úlohu pri dosahovaní klimatických cieľov, a upozorňuje, že bez výrazného zrýchlenia inovácie v oblasti čistej energie sa ciele nulovej bilancie emisií nedosiahnu;

42. pripomína, že sú potrebné nové technológie. Správa Medzinárodnej agentúry pre energiu (IEA) ( 10 ) poskytuje analytické dôkazy o tom, že zníženie emisií uhlíka o 25 %, potrebné na to, aby sa klíma Zeme dostala na cestu udržateľnosti, bude výsledkom vyspelých technológií. Navyše 41 % potrebnej technológie bude pochádzať z nových technológií, ktoré sú v súčasnosti v počiatočnej fáze prijímania, a 34 % z technológií, ktoré sú vo fáze demonštrácie, resp. vo fáze prototypu, alebo z takých, ktoré ešte neboli vytvorené;

43. poukazuje na význam a zložitosť merania emisií skleníkových plynov. Pri základnom meraní emisií skleníkových plynov sa berú do úvahy emisie rozsahu 1 a 2. Ak sa zohľadnenia aj emisie rozsahu 3, bude možné dosiahnuť ciele nulovej bilancie a čistých záporných emisií. Táto kategória 3 zahŕňa všetky ostatné nepriame emisie, ktoré vznikajú v celom hodnotovom reťazci;

44. vyzdvihuje úlohu misií EÚ pri podpore priorít Európskej únie, aby sa zelená a digitálna transformácia premenili na skutočnosť. Európska komisia rozbehla pilotnú fázu iniciatívy „centrá EVP“( ERA Hubs ) na uľahčenie regionálnej spolupráce v oblasti výskumu, vývoja a inovácie a výmeny najlepších postupov, pričom sa podnecuje maximalizácia hodnoty vytvárania, odovzdávania a využívania poznatkov. VR sa zasadzuje za to, aby sa preskúmala možnosť využiť centrá EVP pri misiách EÚ ako nástroj na prepájanie miestnych a regionálnych výskumných a inovačných ekosystémov a na aktívne partnerstvo s miestnymi a regionálnymi rozhodovacími orgánmi v pilotnej fáze týchto centier v snahe rozvinúť konkrétnu spoluprácu;

45. zdôrazňuje, že cieľom systému centier EVP je priniesť chýbajúce prvky do prostredia európskeho výskumného priestoru a európskeho vzdelávacieho priestoru na vytvorenie vplyvných európskych znalostných spoločností v celej Európe s cieľom urýchliť prechod spoločností na ekologický, udržateľný a digitálny rast. Sieť centier EVP by mala v ideálnom prípade zabezpečiť, aby sa miestne a regionálne ekosystémy v oblasti výskumu, vývoja a inovácie stali neoddeliteľnou súčasťou celoeurópskeho ekosystému výskumu, vývoja a inovácie;

46. podporuje myšlienku umožniť miestnej úrovni aktívne sa podieľať na integrovanom zavádzaní centier EVP, ako aj na inom experimentovaní regionálnych ekosystémov a na misiách EÚ, pokiaľ ide o experimentovanie, rýchle vytváranie prototypov, testovanie, demonštrácie a zvyšovanie účinnosti výskumu a inovácií v mestách a regiónoch;

47. uznáva, že na vytvorenie celoeurópskeho prístupu k inovatívnym opatreniam je nevyhnutné zosúladiť rôzne regionálne a miestne poznatky, nápady a znalosti. Výmena znalostí medzi mestami a regiónmi, ako aj medzi všetkými piatimi misiami EÚ je nevyhnutná. VR odporúča, aby sa včas vytvorila sieť spoločného učenia, prostredníctvom ktorej by bolo možné vymieňať si a rozširovať základné poznatky o postupoch aj obsahu a uplatňovať ich v menšom rozsahu –na iné mestá a regióny –, ale aj vo väčšom rozsahu – na iné misie EÚ a na Európu ako celok;

48. žiada, aby sa počas francúzskeho predsedníctva uverejnili závery Rady o misiách EÚ s cieľom poskytnúť aj príležitosť na posilnenie koncepcie centier EVP, o ktoré sa tieto misie musia opierať, ak sa chcú úspešne uchytiť na miestnej a regionálnej úrovni. V týchto záveroch by sa mal zdôrazniť aj význam výskumných infraštruktúr, ktoré sú výrazne podporované mestami a regiónmi a majú zásadný význam pre vykonávanie misií EÚ;

49. potvrdzuje, že hoci je prioritou vykonávať misie, o ktorých sa už rozhodlo, treba neustále pokračovať aj v úvahách o vyhliadkach na vytvorenie nových misií, keď sa objavia nové veľké kolektívne výzvy. Kľúčová otázka prípravy európskych spoločností na to, aby zabezpečili pripravenosť na zdravotné hrozby a krízy a ich riadenie by sa po vytvorení Európskeho úradu pre pripravenosť a reakcie na núdzové zdravotné situácie (HERA) mala premietnuť do úvah o novej misii zameranej na túto výzvu vzhľadom na jej systémovú, prierezovú a mnohostrannú povahu;

Skúsenosti VR: súčinnosť misií EÚ s inými dôležitými nástrojmi politiky

50. zastáva názor, že pri misiách EÚ by sa malo stavať na skúsenostiach a poznatkoch získaných v súvislosti s doterajšími iniciatívami a programami EÚ a mali by sa realizovať v súčinnosti s nimi. Systémová zmena si vyžaduje spoločné vytvorenie transformačných štruktúr založených na vzdelávaní, výskume, vývoji a inováciách s interdisciplinárnou vedeckou a prevádzkovou synergiou v rámci celej EÚ a pokrývajúc všetkých päť misií EÚ;

51. pripomína, že je potrebná väčšia ochota otvorene spolupracovať a treba zintenzívniť miestnu spoluprácu a európske partnerstvá v snahe vymyslieť pre Európu novú udržateľnú budúcnosť zameranú na človeka. Potenciálne kapacity sa vo veľkej miere nachádzajú na miestnej a regionálnej úrovni vo všetkých častiach Európy. Zásadný význam má rýchlosť. V najbližších rokoch bude potrebné zvládnuť veľké spoločenské problémy. Rozhodujúce sú vedomosti a vzdelávanie;

52. navrhuje, aby sa osobitná pozornosť venovala krokom miest a regiónov pri realizácii misií EÚ (s podporou VR), a to vrátane viacúrovňového riadenia, financovania a úspešného spôsobu dosahovania stanovených ambicióznych cieľov vďaka ich účinnému začleneniu do politík EÚ v oblasti výskumu a inovácie, najmä do stratégií pre inteligentnú špecializáciu (S3/S4), centier EVP, Nového európskeho Bauhausu a ďalších dôležitých iniciatív, programov a nástrojov, ktoré poskytujú viacúrovňové politiky EÚ;

53. je odhodlaný organizovať v spolupráci s JRC vzdelávacie činnosti s cieľom podporiť aktivity misie EÚ nazvané „Mestská veda“ ( City Science ) a „Veda a regióny“ ( Science Meets Regions ), a to posilnením činností s veľkým dosahom a šírením výsledkov misií EÚ. Krátkodobé opatrenia nie sú primeranou reakciou na skutočné potreby. Zmysluplné je podporovať vytvorenie siete regionálnych centier budúcnosti s cieľom stimulovať tvorivosť a podnikateľské zmýšľanie a prepojiť ich s novým Bauhausom, prácou OSN v oblasti cieľov udržateľného rozvoja a iniciatívou Unesco Futures Literacy Labs v snahe zabezpečiť krátkodobú aj dlhodobú udržateľnosť realizovaných iniciatív;

54. nabáda na prehĺbenie spolupráce s európskymi sieťami, ktoré aktívne podporujú výskum, vývoj a inovácie pri riešení spoločenských výziev, ako sú EUA, EARTO a ERRIN. Okrem toho by každá misia EÚ mala účinne spolupracovať so svojimi tematickými sieťami, ako sú CEMR, Eurocities a CPMR. VR vo veľkej miere spolupracuje so všetkými týmito sieťami zainteresovaných strán s cieľom zabezpečiť, aby misie EÚ – ako nový politický nástroj zdola nahor – dosiahli želaný účinok;

55. považuje za naliehavo potrebné, aby sa posilnili schopnosti regiónov a miest uchádzať sa o financovanie v rámci misií EÚ a aby sa využili skúsenosti s iniciatívami veľkého rozsahu financovanými z prostriedkov EÚ, ako sú Európska sieť živých laboratórií (ENoLL), iniciatíva Vanguard, Digitalising Cities , Open & Agile Smart Cities , iniciatíva City Science a Living-in.EU (európsky spôsob digitálnej transformácie v mestách a obciach). Vďaka tomu sa posilní odolnosť, schopnosť reagovať a aktívna účasť miest a regiónov na európskych reformách a zvýši zapojenie občanov v celej EÚ. Tým sa zasa znásobí dosah iniciatív EÚ a zabezpečí širšie a spravodlivejšie rozdelenie zdrojov, aby sa všade vytvorili lepšie podmienky na získavanie finančných prostriedkov zo zdrojov EÚ a iných zdrojov s cieľom dostať sa do čela vývoja;

Odporúčania pre jednotlivé misie

56. poukazuje na význam spolupráce pri misiách EÚ na všetkých úrovniach verejnej správy. Zdôrazňuje, že všetky misie sú jasne zamerané na hľadanie udržateľnej inteligentnej budúcnosti. Môže sa to prejaviť spoločnou tvorbou a riešeniami založenými na výskume, vývoji a inováciách: — adaptácia na zmenu klímy: zvládanie povodní, lesných požiarov a iných katastrof, riešenia inšpirované prírodou, zabezpečenie klimatickej odolnosti kritickej infraštruktúry, systémy na sledovanie účinkov na zdravie obyvateľstva a varovanie pred nimi, — rakovina: zdravie vo všeobecnosti, zlepšovanie opatrení v oblasti prevencie, najmä propagovaním zdravej životosprávy, — oceány a voda: ochrana a obnova vodných ekosystémov, zmenšenie znečistenia a dosiahnutie klimatickej neutrality modrého hospodárstva, — klimaticky neutrálne mestá: pokrok v oblasti prierezových environmentálnych, infraštruktúrnych a priemyselných riešení, ktoré prispievajú k uhlíkovej neutralite miest, — pôda: prevencia znečisťovania pri využívaní pôdy a zachovanie čerstvých a zdravých podzemných vôd za každých okolností;

57. na zväčšenie vplyvu misií EÚ navrhuje tieto činnosti špecifické pre jednotlivé misie:

a) Adaptácia na zmenu klímy

VR zdôrazňuje, že misia Adaptácia na zmenu klímy by mala zohrávať zásadnú celkovú úlohu, najmä pokiaľ ide o predvídanie a motivovanie všetkých aktérov v Európe, aby aktívne prispievali k misiám EÚ. Táto misia by sa mala zamerať na sociálne a spoločenské povedomie a dosiahnutie všeobecného záväzku nájsť rozsiahle systematické riešenia. Musí sa zaoberať najmä výzvami spojenými s ekologickou transformáciou priemyslu, bývania a mobility. Straty v dôsledku klimatických zmien už predstavujú v priemere 12 miliárd EUR ročne a EÚ by mala vypracovať makrofiškálne analýzy zamerané na klímu, aby presadila urýchlenie adaptačných opatrení súbežne so zmierňovaním týchto zmien. Prístup k ochrane obyvateľstva pred dôsledkami zmeny klímy musí zahŕňať aj sociálne aspekty a ciele súdržnosti.

b) Rakovina

VR vyzdvihuje význam špičkového svetového výskumu a nabáda výskumných pracovníkov a inovátorov, aby zintenzívnili európsku a medziodvetvovú spoluprácu zainteresovaných subjektov v záujme úspechu tejto misie. Zdôrazňuje význam rozšírenia očkovania proti HPV a biobankingu a prístupu k najinovatívnejším liečebným postupom, ako aj význam šírenia najlepších postupov medzi krajinami a regiónmi. Jednou z hlavných výziev sú rozdiely v dostupnosti liečby rakoviny v jednotlivých členských štátoch a regiónoch EÚ, ako aj rozdiely z hľadiska kvality života pacientov. Preto je nevyhnutné zlepšiť v európskych krajinách a regiónoch dostupnosť včasného skríningu, nových diagnostických nástrojov a inovatívnej liečby rakoviny, čo si vyžaduje investície do infraštruktúry a vybavenia, digitálnu transformáciu zdravotnej starostlivosti, dostatok zdravotníkov a nové modely starostlivosti. Ďalšou výzvou je prístup k cenovo dostupnej liečbe a zdravotníckym výrobkom, ako aj kvalita individuálne poskytovanej asistencie pacientom a sociálne inovácie na pomoc opatrovateľom.

c) Obnoviť naše oceány a vody do roku 2030

VR zdôrazňuje, že ozdravenie oceánov a vôd a ochrana sladkovodných zdrojov sú z krátkodobého aj dlhodobého hľadiska globálnymi osudovými výzvami. Problém znečistenia sa dá vyriešiť len zdôraznením medzinárodného rozmeru morských oblastí, ako je Stredozemné more, Atlantický oceán, Baltské more, Čierne more a povodie Dunaja, a zintenzívnením spolupráce medzi regiónmi. Osobitnú pozornosť je potrebné venovať arktickej oblasti. VR vyzýva, aby sa more a voda stali novou spoločnou ambíciou v centre oživenia európskeho projektu. Zdôrazňuje, že osobitné zameranie na výskum a technológie čistenia vody a zefektívnenie dodávok má zásadný význam pre túto misiu aj pre modré oceánske hospodárstvo s dôrazom na podnikanie, udržateľný cestovný ruch, dekarbonizáciu námornej dopravy a energiu z obnoviteľných morských zdrojov. Vytvoria sa tak nové rozsiahle príležitosti cezhraničnej a netradičnej obchodnej spolupráce. VR zdôrazňuje, že je potrebné zmobilizovať mestá a regióny, aby sa na základe hodnotových reťazcov a nových výziev v námorných odvetviach vybudovali európske siete, ktoré budú spájať miestne námorné inovačné ekosystémy;

d) Klimaticky neutrálne a inteligentné mestá

VR dôrazne upozorňuje na to, že Európa potrebuje aktívne priekopnícke mestá, ktoré budú spoločne hľadať nové naliehavo potrebné riešenia a s výsledkami svojich experimentov sa podelia s ostatnými. Všetky mestá a regióny v celej Európe musia byť zapojené a podporované. Priekopnícke mestá by sa mali využívať ako inovačné centrá, ktoré spoločne hľadajú reprodukovateľné a priamo použiteľné riešenia. Po rozšírení do všetkých ostatných európskych miest sa použijú pri prechode na klimatickú neutralitu do roku 2050. Mestá, ktoré sa prihlásili, ale neboli vybrané, by Európska komisia mala zoskupiť v širšej skupine, aby mohli využívať pokrok a výsledky priekopníckych miest vrátane priameho uplatňovania reprodukovateľných riešení. Existujúce úspešné programy a projekty alebo súvisiace ekologické iniciatívy sú uvedené v dodatku k plánu vykonávania týchto misií. Získané ponaučenia by sa mali považovať za základ vytvárania viacúrovňových plánov na dosiahnutie klimatickej neutrality miest. Mali by sa uplatňovať transformačné komunity s viacerými aktérmi a spoločnými nástrojmi, čím sa predíde osamotenej činnosti jednotlivých komunít. VR zdôrazňuje, že príprava mestských klimatických zmlúv zúčastnenými mestami je procesom založeným na dopyte, ktorý by mal umožniť miestne riešenia, ale vyžaduje si veľkú podporu z národnej a regionálnej úrovne.

e) Dohoda o pôde pre Európu

VR zdôrazňuje, že na dosiahnutie cieľov misie na ochranu pôdy zahŕňajúcej všetky druhy využívania pôdy a na preskúmanie nových možností ambicióznejšej transformácie SPP EÚ je potrebné systémové myslenie a riadenie nástrojov transformácie vrátane výskumu, vývoja, inovácií a vzdelávania. V záujme rozšírenia uhlíkového poľnohospodárstva a zvýšenia zachytávania CO2 v lesoch má pre úspech misie zásadný význam prepracovanie systémov poľnohospodárskej výroby a vytvorenie nadnárodných zoskupení živých laboratórií. Vo vidieckom a mestskom prostredí je nevyhnutné, aby sa podporovala biodiverzita a aby ľudia uprednostňovali lesné bioprodukty a udržateľne a miestne vyrábané potraviny. Ďalšou dôležitou otázkou pri podpore cieľov misie na ochranu pôdy je, ako zatraktívniť lesnícke činnosti a zabezpečiť ich ekonomickú udržateľnosť tak, aby pritom nestratili ziskovosť.

Úloha VR pri podpore európskej a celosvetovej transformácie

58. zdôrazňuje, že ľudia žijú a pracujú v mestách a regiónoch a že všetky aktivity misií EÚ by mali byť zamerané na ľudí, počnúc zainteresovanými aktérmi z podnikateľskej sféry, akademickej obce a verejnej správy až po občanov všetkých vekových kategórií a zo všetkých horizontov. VR, JRC a iní relevantní aktéri poznajú rôzne účinné a osvedčené technológie participácie občanov, od podnikateľských objavov až po tábory spoločenských inovácií, ktoré sa majú využiť na zabezpečenie zapojenia občanov;

59. je pripravený osloviť miestne komunity v záujme zlepšenia informovanosti o misiách EÚ ako takých a v rámci nich pomôcť so spoluprácou s európskymi občanmi a podnikmi;

60. zdôrazňuje, že misie EÚ budú úspešné len vtedy, ak sa bude klásť dôraz na vyrovnanie rozdielov v znalostiach a inovácii v Európe a na preklenutie inovačnej priepasti medzi Európou a USA. Ťažiskom musia byť ambiciózne konkrétne a inkluzívne opatrenia v reálnom živote využívajúce výsledky výskumu, vývoja a inovácií;

61. zdôrazňuje, že predpokladom úspechu misií EÚ sú výskumné, vývojové a inovačné novinky. Ide tu o nové rozsiahle riešenia pri zabezpečovaní doplnkovosti a zlepšovaní synergií s rámcovými programami EÚ pre výskum a inovácie a inými jej programami a fondmi, ako aj s globálnymi programami a fondmi. Novým krokom je pilotný projekt systému centier EVP, ktorým by sa malo podporiť využívanie všetkých príslušných iniciatív EÚ v oblasti výskumu, vývoja a inovácií ako základnej súčasti tvorby regionálnej politiky;

62. vyzdvihuje skutočnosť, že vykonávaním misií EÚ sa posilní vedúca úloha miest a regiónov v rámci EÚ, ale aj na celom svete. VR by mal pri posilňovaní úlohy miest a regiónov v rámci Dohovoru primátorov a starostov a iných globálnych sietí zabezpečovať súčinnosť misií EÚ s činnosťami OSN zameranými na ciele udržateľného rozvoja a jej kampaňami Race to Zero a Race to Resilience . Posilnenie vedúcej úlohy miest a regiónov EÚ vo svetovom meradle môže prispieť aj k úsiliu VR o formálne uznanie nižších úrovní verejnej správy v rámci dohovoru UNFCCC a pri príprave na konferenciu COP27;

Zhrnutie rozhodujúcich faktorov úspechu

63. pripomína, že Európa musí posilniť svoju globálnu konkurencieschopnosť na základe poznatkov, celoeurópskych partnerstiev, schopností a talentov, aby mohla pracovať pre budúcnosť. Je to inkluzívny prístup, do ktorého bude zapojený každý. Európa má príležitosť prevziať úlohu globálneho lídra, ak bude pri dosahovaní cieľov udržateľného rozvoja a v boji proti zmene klímy presadzovať politiku spolupráce;

64. zdôrazňuje, že pre misie EÚ je kľúčové uplatnenie v reálnom živote. Výskum je nevyhnutný na vytváranie nových riešení a určenie najlepších spôsobov napredovania a vhodné uplatňovanie je zárukou dosiahnutia výsledkov; Misie EÚ budú úspešné, ak sa budú môcť opierať o miestne podporné štruktúry. Nejde len o technológie a výskum, ale predovšetkým o zameranie na ľudí pri nadobúdaní schopností, riešení miestnych rizík a sprístupňovaní najlepších celoeurópskych zdrojov. Ľudské aspekty inovácie majú zásadný význam pre spoločné vytváranie udržateľných riešení;

65. konštatuje, že misie EÚ majú zásadný význam pri podpore transformácie Európy na ekologickejší, zdravší, inkluzívnejší a odolnejší kontinent. Na dosiahnutie týchto ambicióznych cieľov musí každá misia EÚ zahŕňať rozsiahle portfólio činností. Tieto európske portfóliá sa musia vytvoriť na základe komplexných regionálnych a miestnych portfólií činností vrátane integrovaných výskumných projektov, politických a legislatívnych opatrení a miestnych implementačných činností;

66. trvá na tom, že je potrebné spolufinancovať a podporovať každodennú prácu miest a regiónov pri vytváraní hodnôt a referenčnom učení, aby sa rozšírili najlepšie postupy a opatrenia na zlepšenie kvality života občanov. Úlohou demonštračných komunít je pôsobiť ako priekopníci, vývojári a prví testovači systémových zmien pre ostatných;

67. je pripravený spolupracovať v rámci misií EÚ s cieľom zatraktívniť referenčné porovnávanie a referenčné učenie medzi demonštračnými a inými mestami a regiónmi. Finančné nástroje musia byť flexibilné a inovačné a musia podporovať skutočné záujmy miest a regiónov.

68. zdôrazňuje, že kľúčovou otázkou je, ako sa mestá a regióny naučia organizovať potrebné činnosti a ako tieto činnosti prilákajú súkromné priemyselné a iné investície. Sieť centier EVP by mala v ideálnom prípade zabezpečiť, aby sa miestne a regionálne ekosystémy v oblasti výskumu, vývoja a inovácie stali neoddeliteľnou súčasťou celoeurópskeho ekosystému výskumu, vývoja a inovácie;

69. vyzýva na lepšiu spoločenskú a technologickú predvídateľnosť a intenzívnejšiu spoluprácu, ktoré sú rozhodujúcimi faktormi úspechu úsilia o urýchlenie priemyselných a iných investícií v záujme dosiahnutia uhlíkovej neutrality a iných cieľov misií EÚ. Politika zameraná na misie môže v jedinečnom systéme viacúrovňového riadenia EÚ pomôcť posilniť prístup zdola nahor EÚ: získané poučenia sa môžu a budú aktívne šíriť vo všetkých členských štátoch. Je potrebné viac zohľadňovať a integrovať ciele misií EÚ pri tvorbe budúcich právnych predpisov, napríklad v súvislosti so stanovovaním cien uhlíka a balíkom Fit for 55;

70. zdôrazňuje, že najnovšie usmernenia a plány EÚ v oblasti priemyselnej a inovačnej politiky a potrebné nové vedecké a technologické poznatky a inovácie sa musia premietnuť do misií EÚ a prostredníctvom účinného riadenia poznatkov zdola nahor a iných opatrení rozvinúť a pretaviť do reálnych riešení a preniesť do praxe;

71. uznáva, že je potrebné, aby digitálne platformy misií EÚ slúžili na urýchlenie transferu a správu poznatkov, podporu virtuálnej spolupráce a nadväzovanie partnerstiev, zjednodušenie postupov financovania atď. Je potrebné vytvoriť ich spoločne so zástupcami miest a regiónov;

72. súhrnne konštatuje, že na zabezpečenie úspechu misií EÚ sú nevyhnutné nové primerané a účinné pracovné postupy. Tie musia odrážať ponaučenia z iniciatívy Open Innovation 2.0, rôznych iniciatív tzv. štvoritej špirály a mnohých ďalších pri spoluvytváraní atraktívneho participatívneho riadenia novej generácie. Musia sa zapojiť rôzne skupiny obyvateľstva, od mládeže až po starších. Činnosti misií by mali zohľadňovať rozličné aspekty typické pre rôzne generácie a vytvárať inovatívne a zodpovedné spôsoby na dosiahnutie angažovanosti potrebnej na vytvorenie udržateľnej budúcnosti pre Európu.

V Bruseli 27. apríla 2022 Predseda Európskeho výboru regiónov Apostolos TZITZIKOSTAS

(1) Uznesenie o Konferencii o budúcnosti Európy, plenárne zasadnutie VR 27. januára 2022 (Ú. v. EÚ C 270, 13.7.2022, s. 1).

(2) Uznesenie k pracovnému programu Európskej komisie na rok 2022, plenárne zasadnutie VR 1. a 2. decembra 2021 (Ú. v. EÚ C 97, 28.2.2022, s. 1). .

(3) Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o európskych misiách [COM(2021) 609 final].

(4) European Research Area Policy Agenda – Overview of actions for the period 2022 – 2024, Európska komisia, 2021.

(5) Stanovisko VR na tému Horizont Európa – 9. rámcový program pre výskum a inovácie (COR-2018-03891) (Ú. v. EÚ C 461, 21.12.2018, s. 79).

(6) Správa o strategickom výhľade za rok 2021 [COM(2021) 750 final].

(7) Nový EVP pre výskum a inovácie [COM(2020) 628 final].

(8) Nový EVP pre výskum a inovácie [COM(2020) 628 final].

(9) Stanovisko na tému Budovanie Európy odolnej proti zmene klímy – nová stratégia EÚ pre adaptáciu na zmenu klímy, plenárne zasadnutie VR 1. júla 2021 (Ú. v. EÚ C 440, 29.10.2021, s. 42).

(10) Energy Technology Perspectives 2020, IEA.